Author: administrator
Last saved by: viktoria.radvanska
Company: Abyss

Predkladacia správa

V súlade s bodom B1 uznesenia vlády SR č. 892/2010 z 15. 12.2010 (Plán práce vlády SR na rok 2011) MZV SR predkladá „Informáciu o realizácii programu predsedníctva SR vo V4 a vyhodnotení hlavných aktivít vyšehradskej spolupráce v období 1.7.2010 – 30.6.2011“. Jej súčasťou sú prílohy: Prehľad hlavných uskutočnených podujatí a stykových aktivít V4, Vybrané texty dokumentov a spoločných vyhlásení prijatých počas predsedníctva SR vo V4 a Zoznam/prehľad vybraných hlavných podujatí a akcií verejnej diplomacie realizovaných  diplomatickými misiami V4 a SR v zahraničí.
Predsedníctvo SR vo Vyšehradskej skupine prebiehalo v jubilejnom roku 20. výročia vzniku tohto zoskupenia a 10. výročia vzniku Medzinárodného vyšehradského fondu. Jeho program reflektoval potreby a záujmy regiónu a jeho občanov, ako aj európske a globálne výzvy. V spolupráci s vyšehradskými partnermi boli úspešne napĺňané prioritné ciele a hlavné úlohy programu predsedníctva: „Efektívny Vyšehrad – kontinuita, súdržnosť, solidarita a informovanosť“. 
Počas predsedníctva SR V4 úspešne pokračovala v napĺňaní strategickej úlohy upevňovať stredoeurópsky región a posilňovať súčinnosť a postavenie V4 krajín v rámci EÚ. V4 dosiahla dobré výsledky v oblastiach regionálnej a sektorovej spolupráce a v rámci európskej/zahraničnej politiky. Osvedčilo sa zavedenie mechanizmu a formátu pracovných stretnutí predsedov vlád V4 pred zasadaniami Európskej rady/summitmi EÚ (v septembri 2010 za účasti predsedu Európskej rady H. Van Rompuya, v decembri 2010 s účasťou predsedu EK J. M. Barrosa).  Koordinácia na úrovni premiérov V4 v rámci EÚ pomáhala definovať a presadzovať spoločné záujmy a stanoviská na pôde EÚ (napr. zhoda proti harmonizácii daní, zmeny v Pakte rastu a stability, dôchodková reforma). Aktuálne témy európskej agendy pravidelne konzultovali i ministri zahraničných vecí, pričom využívali i nové formy komunikácie (telekonferencie). Oba formáty potvrdili pridanú hodnotu takejto komunikácie a zvýšili váhu krajín strednej Európy ako zodpovednej a integrálnej súčasti EÚ. 
Dôstojne sme si pripomenuli 20. výročie vzniku V4 a rozšírený summit predsedov vlád V4 15. februára 2011 s účasťou kancelárky Nemecka, kancelára Rakúska a predsedu vlády Ukrajiny bol symbolickou stredoeurópskou oslavou 20 rokov vyšehradskej spolupráce. Premiéri krajín V4 prijali Bratislavskú deklaráciu, ktorá zhodnotila doterajšie výsledky V4, pomenovala hlavné výzvy do budúcnosti. 
Súčasne sa darilo zvyšovať zahranično-politickú prestíž a vnímanie V4 ako rešpektovaného podporovateľa rozširovania EÚ na západný Balkán, posilňovania spolupráce s východnými partnermi EÚ. Pozitívnym signálom podpory V4 integračnému úsiliu Moldavska bolo spoločné stretnutie predsedov vlád V4 s predsedom vlády Moldavska 16.6.2011 v Bratislave. S pozitívnym ohlasom sa stretlo rozšírené stretnutie ministrov zahraničných vecí krajín V4 a západného Balkánu 22. októbra 2010 v Bratislave. Diplomatickými aktivitami V4 a  slovenskej diplomacie sme podporili integračné a transformačné procesy v týchto štátoch, čo prispelo k udržaniu pozornosti rozširovaniu na pôde EÚ, konkretizovanému prijatím kandidátskeho štatútu pre Čiernu Horu a ukončením prístupových rokovaní s Chorvátskom. Rovnako úspešné bolo stretnutie ministrov zahraničných vecí V4 a krajín Východného susedstva 3. marca 2011 v Bratislave, ktorých sa zúčastnili minister zahraničných vecí Nemecka G. Westerwelle, komisár pre rozširovanie Š. Füle a podpredsedníčka EK a vysoká predstaviteľka pre zahraničnú politiku C. Ashtonová. Z iniciatívy slovenského predsedníctva ministri zahraničných vecí V4 navrhli posilniť spoluprácu V4 – Východné partnerstvo s využitím nástrojov Medzinárodného vyšehradského fondu (MVF), čo následne 16.6.2011 potvrdili svojím rozhodnutím vytvoriť nový program V4/MVF voči Východnému partnerstvu predsedovia vlád V4 na summite v Bratislave.  
Bohaté a produktívne boli rezortné kontakty a spolupráca. Spoločná iniciatíva  ministrov hospodárstva krajín V4 prispela k presadeniu infraštruktúrnych projektov v regióne medzi priority EÚ a k zriadeniu Pracovnej skupiny na vysokej úrovni pre severo-južné prepojenia koordinovanej Európskou komisiou. Ministri obrany krajín V4 12.5.2011 v Levoči prijali politické rozhodnutie o vytvorení spoločnej bojovej skupiny EÚ. 
K upevneniu kreditu a zviditeľneniu značky V4 prispeli aj aktivity verejnej a kultúrnej diplomacie s účasťou zástupcov mimovládneho a akademického sektora pri príležitosti 20. výročia vzniku Vyšehradskej spolupráce (slávnostný koncert pri príležitosti BHS, putovná výstava MZV SR „Spolu silnejší“, panelová diskusia „Quo Vadis, Visegrad?“ spojená s fotovýstavami a filmovým festivalom v Bruseli, vydanie pamätnej euromince, spoločnej pamätnej V4 známky, rad aktivít diplomatických misií SR a V4 atď.). 
Slovenské predsedníctvo prinieslo novú energiu a kvalitu do vyšehradskej spolupráce a V4 sa stala silnejšou  a vplyvnejšou. Výsledky slovenského predsedníctva vysoko ocenili i všetci vyšehradskí partneri na záverečnom summite predsedov vlád krajín V4 16.6.2011 v Bratislave. 
Predkladaný materiál bol spracovaný z podkladov jednotlivých gestorských ministerstiev a rezortov vlády SR. V rámci operatívneho medzirezortného pripomienkového konania boli zapracované všetky relevantné a akceptované pripomienky a aktualizované doplnky.